text: Mand anholdt efter politiaktion
  29 september 2019 kl. 19.23
  En 37-årig mand blev søndag eftermiddag anholdt for ulovlig våbenbesiddelse i Sønderborg.
  Politiet tog ingen chancer, da de i eftermiddag anholdt en 37-årig mand i Sønderborg. Syd- og Sønderjyllands Politi havde modtaget en anmeldelse om, at den 37-årige havde et oversavet jagtgevær, og midt på eftermiddagen slog de til mod mandens adresse i Sønderborg.
  Aktionen tog en halv time, og klokken 15.20 var manden anholdt og skal nu fremstilles i grundslovsforhør.
  - Jeg kan ikke oplyse om, hvor mange vi var, men vi havde skudsikre veste og maskinpistoler med ved aktionen, fortæller vagtchef Nikolaj Hølmkjær, Syd- og Sønderjyllands Politi.
  